ཏིང་ངེ་འཛིན་མི་གསལ་བ་དང་།སྔགས་མ་དག་པ་དང་།ཆོ་ག་ལྷག་ཆད་དུ་གྱུར

པ་དང་རྟ་གཙང་སྦྲ་ཆུང་བ་ལ་སོགས་པ་ཐམས་ཅད་མགོན་པོ་ཚེ་དཔག་མེད་ཀྱི་ལྷ་ཚོགས་ཐུགས་རྗེ་ཆེན་པོ་དང་ལྡན་པ་ཁྱེད་རྣམས་ལ་བཟོད་པར་གསོལ་གྱི།བདག་ཅག་ལ་སྒྲིབ་པར་མི་འགྱུར་བར་མཛད་དུ་གསོལ།ཞེས་ལན་གསུམ་བརྗོད་ནས་བཟོད་པར་གསོལ།།དེ་ལྟར
བཟོད་གསོལ་བྱས་པས་མགོན་པོ་ཚེ་དཔག་མེད་ཀྱི་སྐུའི་ཆ་ཐམས་ཅད་ལས་བདུད་རྩིའི་རྒྱུན་བབས་ཏེ།རང་གི་ལུས་ཀྱི་ཕྱི་ནང་པར་གསུམ་ཐམས་ཅད་བཀྲུས་པས།སྒོ་གསུམ་གྱི་ནད་གདོན་སྡིག་སྒྲིབ་བག་ཆགས་དང་བཅས་པ་ཐམས་ཅད་ལྷག་མ་མེད་པར་དག་པར་མོས་
ལ་བུམ་ཆུས་ཁྲུས་བྱའོ།།དེ་ནས་བཟང་སྤྱོད་དང་།སྤྱོད་འཇུག་སྨོན་ལམ།བདེ་བ་ཅན་གྱི་སྨོན་ལམ་སོགས་སྨོན་ལམ་གང་ཤེས་འདོན་ཞིང་།ཁྱད་པར་བྱ་རྒྱུད་ཀྱི་ལམ་གྱི་ལུས་ཡོངས་སུ་རྫོགས་པ་ལ་སློབ་པའི་སྨོན་ལམ་བྱ་བ་ནི་འཕྲོ་བའི་སྐྱབས་གཅིག་མགོན་པོ་ཚེ་དཔག
མེད་ད་དཐབས་མཁས་སྤྲུལ་པས་ལྷ་ཡི་ལམ་འགེངས་པ།།མཆོག་གསུམ་ཀུན་འདུས་དཀྱིལ་འཁོར་ལྷ་ཚོགས་ཀྱིས།།བདག་གི་སྨོན་པའི་དབང་པོ་མཛད་དུ་གསོལ།།དུས་གསུམ་དང་འབྲེལ་དགེ་བ་ཅི་ཡོད་དང་།།ཁྱད་པར་ཚེ་དཔག་མེད་མགོན་ལྷ་ཚོགས་ལ།།རྩེ་གཅིག
མོས་པའི་མཆོད་བསྟོད་སྒོམ་བཟླས་ལ།།འབད་པའི་དགེ་བ་ཇི་སྙེད་མཆིས་པ་དེས།།དེང་ནས་སྐྱེ་ཞིང་སྐྱེ་བ་ཐམས་ཅད་དུ།།ཐིག་མཆོག་ལམ་གྱི་རྩ་བ་དགེ་བའི་བཤེས།།མཚན་ཉིད་ལྡན་པས་རྗེས་སུ་འཛིན་པ་དང་།།བཀའ་བཞིན་སྒྲུབ་པས་མཉེས་པ་ལྷུར་བྱེད་ཤོག།
ལམ་བཟང་སྒྲུབ་ལ་བར་དུ་གཅོད་པའི་རྒྱུ།།ལོག་པའི་བཤེས་དང་སྡིག་པའི་གྲོགས་རྣམས་ཀྱི།།དབང་དུ་སྐད་ཅིག་ཙམ་ཡང་མི་འགྲོ་ཞིང་།།ཆོས་བཞིན་སྒྲུབ་པའི་མཐུན་རྐྱེན་ཀུན་ཚང་ཤོག།བཤེས་གཉེན་དམ་པའི་ཞལ་གྱི་པདྨོ་ལས།།ལེགས་འོད་ཟབ་དང་རྒྱ་ཆེའི

ཚུལ་རྣམས་ལ།།གཞན་དྲིང་མི་འཇོག་ངེས་པ་རྙེད་པ་དང་།།དེ་དོན་རྩེ་གཅིག་སྒྲུབ་ལ་བརྩོན་པར་ཤོག།དལ་འབྱོར་རྙེད་དཀའ་མྱུར་དུ་འཇིག་པ་དང་།།ཕྱིར་མར་ངན་འགྲོའི་གཡང་ས་འཇིགས་རུང་ཚུལ།།བསམས་ནས་སྐྱབས་འགྲོ་ལས་འབྲས
སླང་བླང་ལ།།འབད་པས་ཡང་དག་ལམ་གྱི་གཞི་ཟིན་ཤོག།ཡུལ་ལ་སྲེད་པའི་ཆུ་བོས་དབང་མེད་ཁྱེར།།ལས་ཀྱི་རླུང་གིས་མཐོ་དམའ་ཀུན་ཏུ་འཁྱམས།།སྐྱེ་རྒ་ན་འཆིའི་ཆུ་སྲིན་བརྒྱས་གཙེས་པ།།འཇིགས་རུང་སྲིད་པའི་མཚོ་ལས་ཐར་བར་ཤོག།བདེ
བ་འདོད་ནས་ངལ་བ་ཅི་བྱས་ཀུན།།སླར་ཡང་མི་བཟང་སྡུག་བསྔལ་འབྱུང་བའི་རྒྱུ།།འཁོར་བའི་མཚམས་སྦྱོར་ལས་ཉོན་འཁྲི་ཤིང་གི།རྩ་བ་མྱུར་དུ་ཐོན་པར་བྱིན་གྱིས་རློབས།།ཐོག་མེད་དུས་ཀྱི་དྲིན་ཅན་ཕ་མ་རྣམས།།རབ་འབར་སྡུག་བསྔལ་གསུམ་གྱི་མེ་འོབས་
ལསས་ན་སྒྲོལ་ལ་སྐད་ཅིག་ཙམ་ཡང་མི་ཞུམ་པའི།།ལྷག་བསམ་སྙིང་སྟོབས་སྐྱེ་བར་བྱིན་གྱིས་རློབས།།མགོན་པོ་ཚེ་དཔག་མེད་ཀྱིས་སྔོན་གྱི་ཚེ།།བདེ་གཤེགས་རིན་ཆེན་སྙིང་པོའི་སྤྱན་སྔ་རུ།།དམ་བཅས་སྨོན་ལམ་ཇི་ལྟར་མཛད་པ་བཞིན།།བདག་གི
སྨོན་པའང་དེ་བཞིན་འགྲུབ་གྱུར་ཅིག།རྒྱལ་སྲས་སྤྱོད་ལ་སློབ་པའི་སྐབས་ཀུན་ཏུ།།སྒྱིད་ལུག་ཞུམ་པ་ནམ་ཡང་མི་སྐྱེ་ཞིང་།།ཐབས་ཤེས་ཟུང་འབྲེལ་ལམ་བཟང་སྒྲུབ་པ་ལ།།རྨི་ལམ་དུ་ཡང་གཡེལ་བར་མ་གྱུར་ཅིག།རིན་ཆེན་སེམས་མཆོག་ཆེས་ཆེར
སྟོབས་རྒྱས་ཏེ།།ཐབས་མཁས་ཐེག་པའི་སྣོད་དུ་གྱུར་པ་ན།།རྡོ་རྗེ་སློབ་དཔོན་མཆོག་གི་བཀའ་དྲིན་ལས།།རྣམ་དག་དབང་གིས་བདག་རྒྱུད་སྨིན་པར་ཤོག།དེའི་ཚེ་ལྷ་དང་བླ་མའི་སྤྱན་སྔ་རུ།།ཇི་ལྟར་ཁས་བླངས་དམ་ཚིག་སྡོམ་པ་རྣམས།།སྲོག་གི

ཕྱིར་ཡང་གཏོང་བར་མི་བྱེད་པར།།དངོས་གྲུབ་རྩ་བ་ཚུགས་པར་བྱིན་གྱིས་རློབས།།ཐབས་མཁས་ཐུགས་རྗེ་ལྡན་པའི་དེད་དཔོན་གྱི།།མཐུ་ལས་རྒྱུད་སྡེ་རྒྱ་མཚོའི་འཇིང་བརྒལ་ཏེ།།རྒྱུད་དོན་སྙིང་པོ་དེ་ཉིད་རིན་ཆེན་བཅུ།།རྙེད་ནས་སྒྲུབ་པའི་རྒྱལ་མཚན
རྩེར་མཆོད་ཤོག།ཡིད་འོང་དབེན་པའི་ནགས་ཚལ་ཉམས་དགའ་བར།།འདོད་ཆུང་ཆོག་ཤེས་མང་ཐོས་ཞི་དུལ་ཅན།།རྒྱལ་བས་བསྔགས་པའི་གྲོགས་དང་ལྷན་ཅིག་ཏུ།།རྩེ་གཅིག་སྒྲུབ་པ་སྙིང་པོར་བྱེད་པར་ཤོག།མགོན་པོ་ཚེ་དཔག་ཀྱི་ལྷ་ཡི་ཚོགས།།འཆི་མེད།།
ལམ་ཀུན་ཡོངས་སུ་གང་བ་ལ།།དངོས་བཤམས་ཡིད་སྦྲུལ་མཆོད་སྤྲིན་རྒྱ་མཚོ་ཡིས།།མཆོད་པས་རླབས་ཆེན་བསོད་ནམས་ཚོགས་རྫོགས་ཤོག།ཕྱི་ནང་ཆོས་རྣམས་བྲག་ཆ་ཇི་བཞིན་དུ།།རང་རང་རྐྱེན་ལ་བརྟེན་ནས་བཏགསི་ཙམ་ལས།།ངོ་བོས་གྲུབ
པ་རྡུལ་ཙམ་མ་མཆིས་པའི།།དོན་དམ་སྟོང་པའི་གནས་ལུགས་རྟོགས་པར་ཤོག།རང་བཞིན་རྣམ་དག་ངང་དུ་བདག་དང་ལྷ།།ངོ་བོ་དབྱེར་མེད་བརྗོད་བྲལ་ཚུལ་རིག་ནས།།དོན་དམ་སྟོང་པའི་ལྷ་མཆོག་རྩེ་གཅིག་ཏུ།།བསྒོམས་པས་རྒྱལ་བའི་ཆོས་སྐུ་མྱུར
འགྲུབ་ཤོག།རྣམ་པར་མི་རྟོག་ངང་ལས་གསལ་རིག་གི།གཟུང་རྣམ་གསང་སྔགས་མཆོག་གི་སྐུར་ཤར་བ།།སྒྲ་དང་ཡི་གེའི་ལྷ་ཉིད་བསྒོམས་པའི་མཐུས།།རྒྱལ་བའི་གསུང་དབྱངས་མྱུར་དུ་འགྲུབ་པར་ཤོག།རབ་འབྱམས་རྒྱལ་བའི་འཁོར་ལོ་
ཀུན་གྱི་དངོས།།མཚན་དཔེའི་གཟུགས་རྫོགས་ཕྱག་རྒྱ་མཚན་མའི་ལྷ།།བསྒོམས་པས་མ་དག་དྲི་མ་ཀུན་སྦྱངས་ཏེ།།རྒྱལ་བའི་གཟུགས་སྐུ་མྱུར་དུ་འགྲུབ་པར་ཤོག།དག་པ་གཉིས་ལྡན་ཡེ་ཤེས་ཆོས་སྐུ་ཉིད།།རབ་འབྱམས་རྟེན་དང་བརྟེན་པར་ཡོངས

ཤར་བ།།ཟབ་གསལ་གཉིས་མེད་ལྷ་ཡི་རྣལ་འབྱོར་གྱིས།།ཐ་མལ་སྣང་ཞེན་དྲི་མ་དྲུངས་འབྱིན་ཤོག།ཡན་ལག་རྣམ་བཞིའི་བཟླས་བརྗོད་དབྱར་སྐྱེས་རྔས།།རྒྱལ་བའི་ཐུགས་རྗེའི་ཆུ་འཛིན་རབ་བསྐུལ་ཏེ།།ཐུན་མོང་མཆོག་གི་དངོན།།
གྲུབ་གྲུ་ཆར་གྱིས།།བདག་གཞན་མ་ལུས་ཚིམ་པ་ཉིད་གྱུར་ཅིག།མེ་དང་སྒྲ་ལ་གཞོལ་བའི་བསམ་གཏན་གྱིས།།གཡོ་མེད་རི་དབང་ལྟ་བུར་གནས་གྱུར་ཅིང་།།ཕུལ་བྱུང་བདེ་བས་བརྒྱན་པའི་ཏིང་འཛིན་རྩ་ལ།།རྫོགས་ཏེ་མཚན་བཅས་རྣལ་འབྱོར
མཐར་ཕྱིན་ཤོག།མཚན་འཛིན་དམིགས་གཏད་མ་ལུས་འཇིག་བྱེད་པ།།སྒྲ་མཐར་ཐར་པ་སྟེར་བའི་རྣལ་འབྱོར་གྱིས།།ཉོན་མོངས་ཤེས་བྱའི་སྒྲིབ་པ་ཀུན་སྦྱངས་ཏེ།།སྐུ་གསུམ་མྱུར་དུ་ཐོབ་པར་བྱིན་གྱིས་རློབས།།ཐམས་ཅད་གཟིགས་པའི་གོ་འཕང
ཐོབ་པ་ན།།འགྲོ་བའི་གྲངས་དང་མཚུངས་པའི་སྤྲུལ་པ་ཡིས།།མཁའ་མཉམ་ཡིད་ཅན་མ་ལུས་སྒྲོལ་བ་ལ།།མགོན་པོ་ཚེ་དཔག་མེད་དང་མཚུངས་པར་ཤོག།བདག་ཉིད་མཐོང་ཐོས་དྲན་རེག་མ་ལུས་དང་།།མིང་ཙམ་འཛིན་པར་བྱེད་པ་ཐམས་ཅད
ཀྱང་།།དེ་ཡི་མོད་ལ་མི་འདོད་ཀུན་ཞི་ཞིང་།།བསམ་དོན་ཐམས་ཅད་འབད་མེད་འགྲུབ་པར་ཤོག།བདག་ལ་སྙིང་ནས་དད་པར་བྱེད་པའམ།།ཁྲོ་བའི་སེམས་ཀྱིས་མི་སྙན་བརྗོད་ཀྱང་རུང་།།བཟང་ངན་འབྲེལ་པ་ཐོགས་པ་མ་ལུས་པ།།ཐམས་ཅད་བྱང་ཆུབ
ལམ་ལ་འགོད་པར་ཤོག།ནམ་མཁའི་མཐས་གཏུགས་གྱུར་པའི་སེམས་ཅན་ཀུན།།སྲིད་དང་ཞི་བའི་མཐའ་ལས་སྒྲོལ་བ་ལ།།མཁྱེན་བརྩེ་ནུས་མཐུ་ཐོགས་པ་མི་མངའ་བ།།མགོན་པོ་ཚེ་དཔག་མེད་དང་མཚུངས་པར་ཤོག།རྨད་བྱུང་སྲས་བཅས་རྒྱལ

བབའི་བྱིན་རླབས་དང་།རྟེན་འབྲེལ་བསླུ་བ་མེད་པའི་བདེན་པ་དང་།།བདག་གི་ལྷག་བསམ་དག་པའི་མཐུ་སྟོབས་ཀྱིས།།རྣམ་དག་སྨོན་པའི་གནས་འདི་འགྲུབ་པར་ཤོག།ཅེས་སྨོན་ལམ་གདབ་བོ།།དེ་ནས་ཐུན་བསྡུས་ཏེ་དཀྱིལ་འཁོར་ལ་བརྟན་བཞུགས།
བྱས་ལ་ཐུན་མཚམས་ལ་འཇུག་ཅིང་།ཐུན་གསུམ་པའི་མཇུག་ཏུ་ཤིས་བརྗོད་བྱ་བ་ནི།ཡངས་པའི་འཆི་མེད་ལམ་གང་འོད་དཔག་མེད།།འཁོར་ཚོགས་རྒྱ་མཚོས་བསྐོར་བའི་དཀྱིལ་འཁོར་པས།།ཁྱོད་ལ་མཆོག་སྩོལ་རབ་དགའ་སྐྱེད་ཅིག་དང་།
བཀྲ་ཤིས་གདངས་སྙན་བདག་གིས་བསྒྲག་པར་བྱ།།བདེ་གཤེགས་ཀུན་གྱིས་བསྔགས་པའི་རྒྱལ་བའི་མཚན།།གང་གིས་ཐོས་དང་དྲན་པ་ཙམ་གྱིས་ཀྱང་།།འཆི་མེད་ཚེ་ཡི་དངོས་གྲུབ་མཆོག་སྩོལ་བའི།།བཅོམ་ལྡན་ཚེ་དཔག་མེད་མགོན་ལ་ཕྱག་
འཚལ།།རྒྱལ་བའི་མཁྱེན་རབ་ཀུན་འདུས་འཇམ་པའི་དབྱངས།།ཐུབ་དབང་གཉིས་པ་བློ་བཟང་གྲགས་པའི་དཔལ།།གྲུབ་པའི་དབང་ཕྱུག་འཇམ་དཔལ་རྒྱ་མཚོ་སོགས།།དངོས་དང་བརྒྱུད་པའི་བླ་མ་མཆོག་རྣམས་ལ།།དགེ་མཚན་ཇི་སྙེད་མཆིས
པའི་བཀྲ་ཤིས་དེས།།ཁྱེད་ཀྱི་མི་མཐུན་རྒུད་པ་ཀུན་ཟད་ཅིང་།།བདེ་ལེགས་ཡར་ངོའི་ཟླ་ལྟར་འཕེལ་གྱུར་ནས།།ཕུན་ཚོགས་དཔལ་ལ་རོལ་པའི་བཀྲ་ཤིས་ཤོག།ལྷ་མིའི་སྟོན་པ་འོད་དང་ཚེ་དཔག་མེད།།ཕྱོགས་མཚམས་བཞུགས་ནས་འཆི་
བདག་བདུད་འཇོམས་ཤིང་།།ཡེ་ཤེས་མཆོག་སྩོལ་བདེ་གཤེགས་བརྒྱད་སོགས་ལ།།དགེ་མཚན་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཀྱི་མི་མཐུན་རྒུད་པ་ཀུན་ཟད་ཅིང་།།བདེ་ལེགས་ཡར་ངོའི་བླ་ལྟར་འཕེལ་གྱུར་ནས།།ཕུན་ཚོགས

༄༅།དཔལ་ལ་རོལ་པའི་བཀྲ་ཤིས་ཤོག།དྲན་པ་ཙམ་གྱིས་གདུང་བ་ཀུན་སེལ་བའི།།མཚན་བརྒྱ་བརྒྱད་དང་འཆི་མེད་རྔ་སྒྲའི་གཟུངས།།ལུང་དང་རྟོགས་པའི་ཆོས་ཚུལ་མཐའ་དག་ལ།།དགེ་མཚན་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཀྱི་མི་མཐུན་རྒུད་པ།
ཀུན་ཟད་ཅིང་།།བདེ་ལེགས་ཡང་ངོའི་ཟླ་ལྟར་འཕེལ་གྱུར་ནས།།ཕུན་ཚོགས་དཔལ་ལ་རོལ་པའི་བཀྲ་ཤིས་ཤོག།ཕྱོགས་བཅུའི་རབ་འབྱམས་རྒྱལ་བས་བསྔགས་པ་ཡི།།སྟོན་པ་འཁོར་བཅས་ཞིང་མཆོག་དམ་པ་ཡི།།ཡོན་ཏན་མཐོང་ནས་ལམ་བཟང་སྒྲུབ་རྣམས
ལ།།དགེ་མཚན་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཀྱི་མི་མཐུན་རྒུད་པ་ཀུན་ཟད་ཅིང་།།བདེ་ལེགས་ཡར་ངོའི་ཟླ་ལྟར་འཕེལ་གྱུར་ནས།།ཕུན་ཚོགས་དཔལ་ལ་རོལ་པའི་བཀྲ་ཤིས་ཤོག།ནམ་མཁའི་ཁྱོན་ལྟར་ཡངས་པའི་ཕོ་བྲང་མཆོག།ཉི་ཟླའི་འོད་དང་མཉམ་པའི
འོད་འཕྲོ་ཞིང་།།གྲངས་མེད་རིན་ཆེན་རྒྱན་གྱིས་མཛེས་པ་ལ།།དགེ་མཚན་ཇི་སྙེད་མཆིས་པའི་བཀྲ་ཤིས་དེས།།ཁྱེད་ཅག་གོང་དང་གང་དུ་གནས་པ་དེར།།མི་ཤིས་མཚན་མ་འགའ་ཡང་མི་འབྱུང་ཞིང་།།ཞིང་གི་འབྱོར་པ་ཕུལ་དུ་བྱུང་བ་ཡི།།བདེ་ལེགས་རྒྱུན་མི་ཆད་པའི་བཀྲ
ཤིས་ཤོག།ཅེས་ཤིས་པ་བརྗོད་ཅིང་མེ་ཏོག་གི་ཆར་དབབ་བོ།།གཉིས་པ་ཐུན་མཚམས་སུ་ཇི་ལྟར་བྱ་བའི་ཚུལ་ནི།།ཐུན་མཚམས་སུ་ཡང་ཁྱེར་སོ་གསུམ་དང་རོལ་པ་གསུམ་གྱི་རྣལ་འབྱོར་ལ་གནས་པའི་སྒོ་ནས་ངལ་བ་ཐོབ་པ་དོན་དང་ལྡན་པར་བྱའོ།།ཐུན་གྱི་གྲངས་ནི
སྦྱང་གནས་ཀྱི་སྦྱོར་བའི་ཉིན་དང་།དངོས་གཞིའི་ཉིན་གཉིས་ལ་ཐུན་གསུམ་རེ་ངེས་པར་བྱ་དགོས་ཤིང་།ཐུན་དང་པོའི་འགོར་ཁྲུས་དང་གསོ་སྦྱོང་བླང་བ་དང་།བུམ་སྒྲུབ་སྔར་བཤད་པ་ལྟར་བྱ་ཞིང་།ཐུན་ཕྱི་མ་གཉིས་ལ་གསོ་སྦྱོང་དང་བུམ་སྒྲུབ་གཉིས་བྱ་མི་དགོས

ལ།།པདྨའི་རིགས་ཀྱི་དམ་རྒྱ་འཆའ་བ་སྔོན་དུ་བཏང་ནས་སྐྱབས་འགྲོ་སེམས་བསྐྱེད་ནས་བཟུང་ཁྲུས་གསོལ་དང་སྨོན་ལམ་གྱི་བར་ཚང་བར་བྱ་ཞིང་ཐུན་ཐ་མའི་མཐར་བཀྲ་ཤིས་བྱ།སྦྱང་གནས་དངོས་གཞི་གྲུབ་པའི་སང་ཉིན་གསོ་སྦྱོང་དང་བུམ་སྒྲུབ་བཞག།པདྨའི་རིགས
ཀྱི་དམ་རྒྱ་བཅས་ལ་སྐྱབས་འགྲོ་སེམས་བསྐྱེད་ནས་བཀྲ་ཤིས་ཀྱི་བར་ཚང་བར་བྱའོ།།སྦྲང་གནས་ཀྱི་སྐབས་སུ་གསོ་སྦྱོང་བླངས་པའི་བསླབ་བྱའི་དམ་ཚིག་ཏུ་སྤྱིར་སྡོམ་པ་གསུམ་གྱི་བསླབ་བྱ་མཐའ་དག་ཉམས་པ་མེད་པར་བསྲུང་བ་དང་།བྱང་སེམས་ཀྱི་བསླབ་བྱ་རྣམས
ལ་རྩལ་དུ་བཏོན་ནས་མ་ཉམས་པར་བསྲུང་ཞིང་།ཁྱད་པར་བསྲུང་བྱ་ཡན་ལག་བརྒྱད་ཇི་ལྟར་ཁས་བླངས་པ་ལྟར་བསྲུང་བ་དང་།བྱ་རྒྱུད་པདྨའི་རིགས་ཀྱི་དམ་ཚིག་ཏུ་མེ་ཏོག་ལ་མི་འགོམ་པ་སོགས་སྒོས་ཀྱི་དམ་ཚིག་རྣམས་ཀྱང་ཤེས་པར་བྱས་ནས་ཚུལ་བཞིན་དུ་བསྲུང་བ
དང་།བཟླས་པའི་སྐབས་སུ་གཉིད་དང་བྲལ་བ་སོགས་བྱུང་ན་དག་བྱེད་དུ་ཁྲུས་དང་ཉེ་རེག་བྱ་བ་སོགས་སྦྱང་གནས་ཀྱི་བསླབ་བྱ་ཕྲ་རགས་རྣམས་ཞིབ་པར་རྡོ་རྗེ་འཆང་ཆེན་པོའི་ལམ་གྱི་རིམ་པ་དང་།དེའི་བྱ་རྒྱུད་ཀྱི་ལེའུའི་དགོངས་འགྲེལ་དུ་ཁོ་བོས་སྦྱར་བའི་བྱ་རྒྱུད་དོན་གསལ་སོགས
ཞིབ་ཏུ་བལྟས་ལ་ཤེས་པར་བྱའོ།།དེ་ལྟར་ཚེ་དཔག་མེད་ལྷ་དགུའི་དཀྱིལ་འཁོར་ལ་བརྟེན་ནས་སྦྱང་གནས་ཇི་ལྟར་བྱ་བའི་ཚུལ་བརྗོད་པ་དེ་དག་ནི་ལས་དང་པོ་པ་དག་གིས་གསག་སྦྱང་གཙོ་བོར་འདོན་པ་ལ་ལག་ཏུ་བླང་བདེ་བར་བྱ་བའི་ཕྱིར་རྗེ་བཙུན་བློ་བཟང་ཆོས་ཀྱི་རྒྱལ
མཚན་གྱིས་བྱ་རྒྱུད་པདྨའི་རིགས་ཀྱི་སྦྱང་གནས་ཀྱི་ཆོ་ག་ཇི་ལྟར་བྱ་བའི་ཚུལ་གསུངས་པ་རྡོ་རྗེ་འཚོང་ཆེན་པོའི་ལམ་གྱི་རིམ་པའི་དགོངས་པ་རྨ་མེད་པ་ཡིན་ཅིང་འདིར་ཡང་དེ་དང་མཐུན་པར་བཀོད་པ་ཡིན་གྱི།གཞན་ལ་དབང་བསྐུར་བར་བྱེད་ན་ཚེ་དཔག་མེད་ལྷ་དགུའི

དཀྱིལ་འཁོར་རྒྱས་པ་བསྒྲུབས་ནས་དབང་བསྐུར་བའི་ཆོ་ག་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་མཛད་པ་ཁྱད་པར་དུ་འཕགས་པ་བཞུགས་པས་དེ་ལས་ཇི་ལྟར་གསུངས་པ་ལྟར་བྱའོ།།སྨྲས་པ།ཡོན་ཏན་སྤྱན་རྫོགས་ཐུབ་དབང་ཏི་སེ་ལས།།འོངས
པའི་རྒྱུད་སྡེའི་ཆུ་ཀླུང་ཆེན་པོ་བཞི།།གཅིག་ཏུ་འཁྱིལ་པའི་སྔགས་རིམ་མཚོ་ཆེན་ལས།།སྒྲུབ་ཐབས་རིན་ཆེན་ཕྲེང་བ་འདི་བླངས་སོ།།ཚུལ་འདིར་འབད་པས་ཀུན་དའི་ཕུང་པོ་ལྟར།།རབ་དཀར་དགེ་བ་གང་ཞིག་ཐོབ་པ་དེ།།མཁའ་མཉམ་འགྲོ་བ་ཀུན་གྱི་ཉེར་འཚོའི་གཞི།།ཐུབ་པའི་བསྟན
པ་ཡུན་རིང་གནས་ཕྱིར་བསྔོ།།འཇམ་མགོན་བླ་མས་དཀའ་བ་དཔག་མེད་ཀྱིས།།བསྒྲུབས་པའི་མདོ་སྔགས་བསྟན་པའི་སྒྲོན་མེ་འདི།།ས་འདི་གནས་པ་དེ་སྲིད་གནས་གྱུར་ཏེ།།འགྲོ་ཀུན་རྣམ་དག་ལམ་ལ་འཇུག་གྱུར་ཅིག།།ཅེས་བྱ་རྒྱུད་པདྨའི་རིགས་ཀྱི་གཙོ་བོ་མགོན་པོ་ཆེ
དཔག་མེད་ཀྱི་སྒྲུབ་ཐབས་སྦྱང་བར་གནས་པའི་ཆོ་ག་དང་བཅས་པ་རིན་པོ་ཆེའི་ཕྲེང་བ་ཞེས་བྱ་བ་འདི་ནི་སྐྱེས་རབས་དུ་མར་འཇམ་མགོན་བླ་མའི་བསྟན་པ་ལ་བྱ་བ་རྒྱ་ཆེན་པོ་མཛད་པ་རྟ་ཚག་བ་སོ་རྗེ་དྲུང་ཧུ་ཐོག་ཐུ་བློ་བཟང་ཡེ་ཤེས་བསྟན་པའི་མགོན་པོས།མགོན་པོ་ཚེ་དཔག
མེད་ཀྱི་སྒྲུབ་ཐབས་སྦྱང་གནས་ཀྱི་ཆོ་ག་དང་བཅས་པ་འཇམ་མགོན་བསྟན་པའི་སྲོག་ཤིང་རྗེ་ལྕང་སྐྱ་རིན་པོ་ཆེའི་ཞབས་བརྟན་དུ་དམིགས་ནས་བཙུགས་ཆོག་པ་སྦྱོར་དངོས་རྗེས་གསུམ་ཚང་བ་ལག་ཏུ་བླང་བདེ་བ་ཞིག་གསར་བྲིས་དགོས་ཞེས་བསྐུལ་བ་ལ་བརྟེན།བླ་མ
དམ་པ་རྣམས་ཀྱི་ཞབས་རྡུལ་སྤྱི་བོའི་རྒྱན་དུ་འཛིན་པ་རྒྱལ་ཁམས་པ་དགེ་སློང་ཡེ་ཤེས་རྒྱལ་མཚན་གྱིས་ཕོ་བྲང་ཆེན་པོ་པོ་ཏ་ལའི་གཟིམ་ཆུང་བདེ་བ་ཅན་དུ་སྦྱར་བའོ།།།